pythainlp/thaigov-v2-corpus-22032023 huggingface dataset:
วันอังคารที่ 26 กรกฎาคม 2565
ครม. โปรโมท! ยานยนต์ไฟฟ้าในไทย เห็นชอบ ร่าง ประกาศ กค. ยกเว้นอากรศุลกากร สำหรับรถยนต์ไฟฟ้าแบบแบตเตอรี่ที่ประกอบหรือผลิตในเขตปลอดอากรตามกฎหมายว่าด้วยศุลกากร หรือเขตประกอบการเสรี
ครม. โปรโมท! ยานยนต์ไฟฟ้าในไทย เห็นชอบ ร่าง ประกาศ กค. ยกเว้นอากรศุลกากร สำหรับรถยนต์ไฟฟ้าแบบแบตเตอรี่ที่ประกอบหรือผลิตในเขตปลอดอากรตามกฎหมายว่าด้วยศุลกากร หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย
วันที่ 26 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี แถลงมติคณะรัฐมนตรี เห็นชอบร่างประกาศกระทรวงการคลัง เรื่อง การยกเว้นอากรศุลกากรสำหรับรถยนต์ไฟฟ้าแบบแบตเตอรี่ที่ประกอบหรือผลิตในเขตปลอดอากรตามกฎหมายว่าด้วยศุลกากร หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย เพื่อเป็นการสนับสนุนแนวทางการดำเนินงานส่งเสริมยานยนต์ไฟฟ้า โดยส่งเสริมการผลิตหรือประกอบรถยนต์ไฟฟ้า (ประเภท Battery Electric Vehicle หรือ BEV) ในเขตปลอดอากรหรือเขตประกอบการเสรีในปี 65 – 68
สาระสำคัญ คือ ยกเว้นอากรศุลกากรสำหรับ (1) รถยนต์นั่ง (2) รถยนต์โดยสาร ที่มีที่นั่งไม่เกิน 10 คน และ (3) รถยนต์กระบะ แบบพลังงานไฟฟ้าจากแบตเตอรี่ (BEV) ที่ประกอบหรือผลิตในเขตปลอดอากร ตามกฎหมายว่าด้วยศุลกากรหรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย มีผลใช้บังคับตั้งแต่วันที่ร่างประกาศฉบับนี้มีผลใช้บังคับ จนถึงวันที่ 31 ธ.ค. 68
โดยต้องเป็นไปตามหลักเกณฑ์และเงื่อนไข ที่กำหนด เช่น ให้นับมูลค่าของเซลล์แบตเตอรี่จากต่างประเทศ สำหรับการนำมาผลิตเป็นแบตเตอรี่ และนำไปผลิตหรือประกอบเป็นรถยนต์ไฟฟ้า (BEV) ในเขตปลอดอากร (Free Zone) หรือเขตประกอบการเสรี รวมเป็นต้นทุนการผลิตที่เกิดขึ้นในประเทศสำหรับการคำนวณมูลค่าเพิ่ม ในประเทศได้ไม่เกินร้อยละ 15 ของราคายานยนต์ไฟฟ้า (BEV) หน้าโรงงาน และการยกเว้นอากรสำหรับรถยนต์ไฟฟ้าแบบแบตเตอรี่ดังกล่าว ต้องมีผลรวมของมูลค่าวัตถุดิบ ที่ได้ถิ่นกำเนิดในประเทศไทย มูลค่าวัตถุดิบที่ได้ถิ่นกำเนิดจากประเทศสมาชิก ASEAN มูลค่าของเซลล์แบตเตอรี่ที่นำเข้ามาจากต่างประเทศ ต้นทุนค่าแรง ต้นทุนการผลิตอื่น ๆ ที่เกิดขึ้นจริงในประเทศไทยเพื่อให้ได้มาซึ่งของนั้น และกำไรไม่น้อยกว่าร้อยละ 40 ของราคาหน้าโรงงาน โดยผู้ขอใช้สิทธิต้องเป็นผู้ประกอบการในเขตปลอดอากร ตามกฎหมายว่าด้วยศุลกากรหรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย
ทั้งนี้ การยกเว้นอากรศุลกากรสำหรับยานยนต์ไฟฟ้า (BEV) ที่ประกอบหรือผลิตในเขตปลอดอากรหรือในเขตประกอบการเสรี ในปี พ.ศ. 65 - 68 คาดว่าจะมีการสูญเสียรายได้ประมาณ 36,128 ล้านบาท และอาจจะเพิ่มสูงขึ้นตามปริมาณความต้องการภายในประเทศ แต่จะเป็นการสร้างแรงจูงใจให้เกิดการผลิตรถยนต์ไฟฟ้า (BEV) ในประเทศ และช่วยส่งเสริมให้ประเทศไทยเป็นฐานการผลิตยานยนต์ไฟฟ้า (BEV)
วันพุธที่ 29 กันยายน 2564
นายกฯ ชี้สถานการณ์น้ำท่วมที่เกิดขึ้นในไทยและทั่วโลก เป็นสัญญาณเตือนให้ต้องวางแผนเตรียมรับมือให้ทันสถานการณ์ที่เกิดขึ้น ย้ำสั่งการ มท. ผวจ. 30 จังหวัดที่น้ำท่วมเร่งสำรวจความเสียหาย
นายกฯ ชี้สถานการณ์น้ำท่วมที่เกิดขึ้นในไทยและทั่วโลก เป็นสัญญาณเตือนให้ต้องวางแผนเตรียมรับมือให้ทันสถานการณ์ที่เกิดขึ้น ย้ำสั่งการ มท. ผวจ. 30 จังหวัดที่น้ำท่วมเร่งสำรวจความเสียหายโดยเร็ว เพื่อช่วยเหลือเยียวยาประชาชนในพื้นที่
วันนี้ (29 ก.ย.64) เวลา 16.20 น. ภายหลังการตรวจเยี่ยมให้กำลังใจและมอบถุงยังชีพให้ประชาชนผู้ประสบอุทกภัยอำเภอจัตุรัส ณ วัดชัยชนะวิหาร (วัดบ้านละหาน) ตำบลละหาน อำเภอจัตุรัส จังหวัดชัยภูมิ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยกับสื่อมวลชนถึงการลงพื้นที่ตรวจติดตามสถานการณ์อุทกภัยจังหวัดชัยภูมิว่า จากการติดตามสภาพที่เกิดขึ้นจริงและข้อมูลต่าง ๆ ที่มีอยู่ ต้องมีการวางแผนและดำเนินการแก้ไขปัญหาให้ได้โดยเร็ว อย่างไรก็ต้องยอมรับว่า ปัญหาน้ำท่วมเกิดขึ้นทั่วโลกเช่นเดียวกับประเทศไทย ซึ่งสถานการณ์ที่เกิดขึ้นทั่วโลกนั้นเป็นสัญญาณที่ธรรมชาติของโลกกำลังแจ้งเตือนเราถึงการใช้ทรัพยากรต่าง ๆ อย่างสิ้นเปลื้องไป ดังนั้นการดำเนินการใด ๆ ต้องคำนึงถึงธรรมชาติและผลกระทบต่อสิ่งแวดล้อมควบคู่ด้วย โดยรัฐบาลกำลังส่งเสริมสนับสนุนให้ประชาชนทำเกษตรยุคใหม่ และจะดูแลประชาชนทุกกลุ่ม เพราะประชาชนแต่ละระดับทั้งยาก ดี มีจน ต่างต้องพึ่งพาอาศัยเชื่อมโยงถึงกันและกันทั้งระบบ
นายกฯ กล่าวว่า ขณะนี้รัฐบาลได้ดำเนินการเรื่องโครงสร้างต่าง ๆ มีความก้าวหน้าไปมากพอสมควรแล้ว และให้มีการดำเนินการอย่างต่อเนื่องเพื่อให้ไปสู่เป้าหมายที่กำหนดไว้ พร้อมทั้งรับฟังความคิดเห็นจากผู้แทนในพื้นที่ และรับฟังความต้องการของประชาชนในพื้นที่ เพื่อนำไปพิจารณาสู่การดำเนินการอย่างเหมาะสม โดยเฉพาะเรื่องเร่งด่วนและสิ่งที่ประชาชนต้องการ นายกรัฐมนตรีก็พร้อมพิจารณาดำเนินการให้ ทั้งนี้ ทุกแผนงานและโครงการที่เสนอมาต้องถูกต้องตามกฎหมายและ กฎระเบียบต่าง ๆ ที่มีอยู่ และมีการประเมินติดตามผลอย่างชัดเจน
ส่วนการเยียวยาผู้ได้รับผลกระทบจากสถานการณ์อุทกภัยนั้น นายกรัฐมนตรีย้ำรัฐบาลให้ความช่วยเหลือตามมาตรการและหลักเกณฑ์เดิมที่มีอยู่ โดยได้เร่งรัดให้กระทรวงมหาดไทย ผู้ว่าราชการจังหวัดที่น้ำท่วม 30 จังหวัด เร่งสำรวจข้อมูลความเสียหายต่าง ๆ โดยเร็วเพื่อให้ความช่วยเหลือเยียวยาประชาชนที่ได้รับผลกระทบในพื้นที่ต่อไป
ขณะที่การผ่อนคลายมาตรการโควิด-19 นายกรัฐมนตรีย้ำว่า ขณะนี้รัฐบาลได้ผ่อนคลายให้มากพอสมควรแต่จะปล่อยทั้งหมดยังไม่ได้ เพราะสถานการณ์ยังเสี่ยงอยู่ ซึ่งหากสถานการณ์ดีขึ้นรัฐบาลก็จะมีมาตรการผ่อนคลายให้มากขึ้นเรื่อย ๆ โดยให้สอดคล้องกับสถานการณ์ที่เกิดขึ้น เพื่อป้องกันไม่ให้ต้องย้อนกลับไปเริ่มต้นกันใหม่ที่ศูนย์อีกและเริ่มปิดล็อกดาวน์กันใหม่ จึงขอให้ทุกคนเข้าใจและร่วมมือกัน รวมทั้งรับฟังคำแนะนำจากหมอเพื่อการปฏิบัติตัวได้อย่างถูกต้อง ลดและป้องกันการแพร่ระบาดจากโควิด-19 ได้
----------------
กลุ่มประชาสัมพันธ์และเผยแพร่ สำนักโฆษก
วันพุธที่ 27 เมษายน 2565
ปลัดกอบชัยฯ เยี่ยมชมให้กำลังใจผู้ประกอบการเอสเอ็มอีที่นำผลิตภัณฑ์มาจำหน่าย ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน เมืองแม่กลอง”
ปลัดกอบชัยฯ เยี่ยมชมให้กำลังใจผู้ประกอบการเอสเอ็มอีที่นำผลิตภัณฑ์มาจำหน่าย ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน เมืองแม่กลอง”
ปลัดกอบชัยฯ เยี่ยมชมให้กำลังใจผู้ประกอบการเอสเอ็มอีที่นำผลิตภัณฑ์มาจำหน่าย
ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน เมืองแม่กลอง”
วันนี้ (26 เมษายน 2565) เวลา 09.45 น. นายกอบชัย สังสิทธิสวัสดิ์ ปลัดกระทรวงอุตสาหกรรม เยี่ยมชมให้กำลังใจผู้ประกอบการเอสเอ็มอีจากจังหวัดสมุทรสงคราม ที่นำผลิตภัณฑ์มาจำหน่าย ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน เมืองแม่กลอง” โดยมี นายสมพล โนดไธสง ผู้ตรวจราชการกระทรวงอุตสาหกรรม นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม ร่วมด้วย
โดยผลิตภัณฑ์ที่นำมาจำหน่ายได้รับการส่งเสริมพัฒนาและมีมาตรฐานจากผู้ผลิตจังหวัดสมุทรสงคราม เพื่อช่วยเหลือวิสาหกิจชุมชนและวิสาหกิจขนาดกลางและขนาดย่อม ให้มีช่องทางการจำหน่าย และกระจายสินค้าที่เป็นภูมิปัญญาท้องถิ่น อาทิ น้ำตาลมะพร้าว กล้วยตาก กล้วยอบ กล้วยผง วุ้นมะพร้าว มะพร้าวน้ำหอม น้ำตาลสด ส้มโอ กะปิ ปลาทูนึ่ง ปลาทูแดดเดียว ขนมตาล กระเป๋าเส้นพลาสติก และกระเป๋าผ้ามัดย้อม ฯลฯ โดยจะจำหน่ายตั้งแต่วันที่ 26 เมษายน – 27 เมษายน 2565 ณ บริเวณด้านข้างอาคารสำนักงานปลัดกระทรวงอุตสาหกรรม (ตรงข้ามธนาคารกรุงไทย) กระทรวงอุตสาหกรรม
วันเสาร์ที่ 10 กรกฎาคม 2564
กรมเจ้าท่า กระทรวงคมนาคม และหน่วยงานบริหารความปลอดภัยทางทะเล ของสาธารณรัฐประชาชนจีน ร่วมกันจัดการฝึกอบรมว่าด้วยการสร้างเสริมศักยภาพความปลอดภัยของเรือโดยสาร
...
กรมเจ้าท่า กระทรวงคมนาคม และหน่วยงานบริหารความปลอดภัยทางทะเล (China Maritime Safety Administration) ของสาธารณรัฐประชาชนจีน ร่วมกันจัดการฝึกอบรมว่าด้วยการสร้างเสริมศักยภาพความปลอดภัยของเรือโดยสารภายใต้กรอบการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย - แปซิฟิก (ASEAN Regional Forum Training on Ferry Safety Capacity Building) ระหว่างวันที่ 22 – 25 มิถุนายน 2564 และ 5-9 กรกฎาคม 2564 ผ่านระบบการประชุมทางไกล
นายสมชาย สุมนัสขจรกุล รองอธิบดีกรมเจ้าท่าด้านวิชาการ ผู้แทนกรมเจ้าท่า เป็นประธานร่วมกับฝ่ายจีน ในพิธีปิดการฝึกอบรมว่าด้วยการสร้างเสริมศักยภาพความปลอดภัยของเรือโดยสารภายใต้กรอบการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย - แปซิฟิก ผ่านระบบการประชุมทางไกล ในวันที่ 9 กรกฎาคม 2564 ณ ห้องประชุมชำนาญนาวา โดยนายสมชาย สุมนัสขจรกุล ได้ร่วมกล่าวเปิดการฝึกอบรมดังกล่าวกับนาง Zeng Hui รองผู้อำนวยการหน่วยงานบริหารความปลอดภัยทางทะเล ของสาธารณรัฐประชาชนจีน
การฝึกอบรมนี้จัดขึ้นระหว่างวันที่ 22-25 มิถุนายน 2564 และ 5-9 กรกฎาคม 2564 ผ่านระบบการประชุมทางไกล มีผู้เข้าร่วมการฝึกอบรมทั้งหมด 198 ท่าน จากประเทศสมาชิกอาเซียน ประเทศคู่เจรจา ประเทศผู้สังเกตการณ์ องค์กรระหว่างประเทศ นักศึกษาจากมหาวิทยาลัยทางทะเลโลก ผู้แทนกรมเจ้าท่าจากหน่วยงานส่วนกลาง หน่วยงานเจ้าท่าภูมิภาคและสาขา และผู้ประกอบการเรือโดยสาร เข้าร่วมการฝึกอบรม โดยมีวิทยากรและผู้ทรงคุณวุฒิด้านความปลอดภัยทางทะเลจาก คณะกรรมการเศรษฐกิจและสังคมแห่งเอเชียและแปซิฟิก หน่วยงานบริหารความปลอดภัยทางทะเลของสาธารณรัฐประชาชนจีน องค์การทางทะเลระหว่างประเทศ มหาวิทยาลัยทางทะเลโลก ที่ปรึกษาด้านทะเลระหว่างประเทศ รวมถึงสำนักความปลอดภัยและสิ่งแวดล้อมทางน้ำและสำนักมาตรฐานเรือ กรมเจ้าท่า ร่วมเป็นผู้ฝึกสอนในการฝึกอบรมดังกล่าว ในระหว่างการฝึกอบรมดังกล่าว วิทยากรและผู้เข้าร่วมการฝึกอบรมได้ร่วมกันแลกเปลี่ยนองค์ความรู้ ประสบการณ์และแนวปฏิบัติที่ดีเรื่องความปลอดภัยของเรือโดยสาร อาทิ ความร่วมมือด้านความปลอดภัยของเรือโดยสารในระดับภูมิภาคและระดับระหว่างประเทศ รูปแบบของอุบัติเหตุและสาเหตุการเกิดอุบัติเหตุของเรือโดยสาร เทคโนโลยีและมาตรการในการบริหารจัดการความปลอดภัยของเรือโดยสาร กลไกการบริหารจัดการความปลอดภัยของเรือโดยสารที่รอบด้าน ปฏิบัติการค้นหาและช่วยเหลือ การตรวจเรือโดยสาร อุปกรณ์ความปลอดภัยบนเรือโดยสาร การฝึกอบรมลูกเรือของเรือโดยสาร รวมถึงได้มีการหารือและรับทราบพัฒนาการของร่างตัวแบบข้อบังคับสำหรับเรือโดยสาร (Model Regulation) ร่วมกับองค์การทางทะเลระหว่างประเทศ โดยเมื่อตัวแบบข้อบังคับดังกล่าวเสร็จสิ้นจะเป็นแนวทางการปฏิบัติที่จะยกระดับความปลอดภัยของเรือโดยสารของประเทศสมาชิกอาเซียนและประเทศคู่เจรจา ต่อไป
วันพฤหัสบดีที่ 23 มิถุนายน 2565
ไอแบงก์จัดการอบรมออนไลน์ “เปิดโลกการเงินอิสลามประจำปี 2565” เสริมสร้างความรู้นักศึกษา มนร.
ธนาคารอิสลามแห่งประเทศไทย (ไอแบงก์) จัดการอบรม เรื่อง “ความรู้ทางการเงิน สำหรับนักศึกษามหาวิทยาลัยนราธิวาสราชนครินทร์” ภายใต้กิจกรรมเปิดโลกการเงินอิสลาม ตามแผนปฏิบัติการด้านความรับผิดชอบต่อสังคมและสิ่งแวดล้อมในกระบวนการ (CSR in Process) ประจำปี 2565
ธนาคารอิสลามแห่งประเทศไทย (ไอแบงก์) โดยนายวุฒิชัย สุระรัตน์ชัย กรรมการและผู้จัดการ ให้เกียรติเป็นประธานกล่าวเปิดการอบรม เรื่อง “ความรู้ทางการเงิน สำหรับนักศึกษามหาวิทยาลัยนราธิวาสราชนครินทร์” ภายใต้กิจกรรมเปิดโลกการเงินอิสลาม ตามแผนปฏิบัติการด้านความรับผิดชอบต่อสังคมและสิ่งแวดล้อมในกระบวนการ (CSR in Process) ประจำปี 2565 โดยมี รองศาสตราจารย์ ดร.อานิส พัฒนปรีชาวงศ์ ผู้อำนวยสถาบันสถาบันอิสลามและอาหรับศึกษา มหาวิทยาลัยนราธิวาสราชนครินทร์ ให้การต้อนรับ เมื่อช่วงเช้าวันพุธที่ 22 มิถุนายน 2565
สำหรับกิจกรรมเปิดโลกการเงินอิสลาม ธนาคารได้จัดขึ้นต่อเนื่องเป็นปีที่ 5 โดยมหาวิทยาลัยนราธิวาสราชนครินทร์ เป็นสถาบันการศึกษาแห่งที่ 7 การจัดกิจกรรมครั้งนี้ จัดในรูปแบบออนไลน์ ผ่านระบบ Google Meet มีวัตถุประสงค์ เพื่อจะแบ่งปันความรู้ความเข้าใจด้านการวางแผนทางการเงินและด้านการเงินการธนาคารตามหลักศาสนาอิสลาม (ชะรีอะฮ์) แก่นักศึกษาที่สนใจลงทะเบียน รวม 137 คน ได้มีความรู้สามารถนำไปประยุกต์ใช้ในชีวิตประจำวัน ตลอดจนความเข้าใจถึงการเงินการธนาคารอิสลาม (Islamic Banking and Finance) ได้อย่างถูกต้องและสามารถถ่ายทอดความรู้นั้นต่อไปยังคนใกล้ตัวด้วย
การอบรมถ่ายทอดโดยบุคลากรของไอแบงก์ที่มีความรู้และความสามารถเฉพาะทาง การอบรมดังกล่าวแบ่งออกเป็น 2 ช่วง ช่วงเช้าอบรมหัวข้อเรื่อง“การวางแผนทางการเงินส่วนบุคคล” และ“ผลิตภัณฑ์และการบริการของธนาคารเหมือนหรือต่างกับธนาคารทั่วไป” ต่อด้วยช่วงบ่ายเรื่อง“การเงินการธนาคารอิสลาม” และปิดท้ายด้วยหัวข้อ “กิจกรรมแลกเปลี่ยนเรียนรู้” ทั้งนี้ธนาคารหวังเป็นอย่างยิ่งว่า จะทำให้เกิดองค์ความรู้แก่นักศึกษา เพื่อนำไปสู่การประยุกต์ใช้ในการเรียนและปฏิบัติตนเองด้านการเงินอิสลามได้อย่างถูกต้อง
วันจันทร์ที่ 23 สิงหาคม 2564
รัฐมนตรีดีอีเอส ตรวจเยี่ยมศูนย์พักคอยวัดหงส์รัตนาราม มอบกล่องอุปโภคของใช้ส่วนตัว จำนวน 150 ชุด
รัฐมนตรีดีอีเอส ตรวจเยี่ยมศูนย์พักคอยวัดหงส์รัตนาราม มอบกล่องอุปโภคของใช้ส่วนตัว จำนวน 150 ชุด
เมื่อวันที่ 23 สิงหาคม 2564 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เดินทางตรวจเยี่ยมศูนย์พักคอยวัดหงส์รัตนาราม พร้อมกับกราบนมัสการ พระธรรมวชิรเมธี ศรีปริยัตยาคม เจ้าคณะภาค1 เจ้าอาวาสวัดหงส์รัตนารามราชวรวิหาร พระอารามหลวง กรุงเทพมหานคร ในการนี้รัฐมนตรีดีอีเอสมอบกล่องเครื่องอุปโภคของใช้ส่วนตัว จำนวน 150 ชุด ในกล่องประกอบด้วยหน้ากากอนามัย เจลเเอลกฮอล์ กระดาษชำระ เเบบเปียก แบบเเห้ง สบู่เหลว ยาสีฟัน เเปรงสีฟัน เเป้ง ยาสระผม เป็นต้น ให้กับ ทางศูนย์ฯ เพื่อนำไปให้ผู้ป่วยโควิดในช่วงรักษาตัว สำหรับศูนย์ผู้ป่วยโควิด วัดหงส์รัตนาราม เป็นศูนย์ผู้ป่วยสีเขียว เพื่อผู้ป่วยโควิด จำนวน 150 เตียง เเบ่งเป็นพระสงฆ์ สามเณร จำนวน 100 เตียง เเละฆราวาส (ประชาชน) จำนวน 50 เตียง
******************
วันพฤหัสบดีที่ 8 กรกฎาคม 2564
มอบถุงยังชีพให้แก่ผู้ประสบภัยและเจ้าหน้าที่ที่ได้รับผลกระทบจากเหตุเพลิงไหม้โรงงานผลิตเม็ดโฟมพลาสติกในซอยกิ่งแก้ว 21
รมว.เกษตรฯ มอบปลัด กษ. นำทีมผู้บริหารลงพื้นที่มอบถุงยังชีพให้แก่ผู้ประสบภัยและเจ้าหน้าที่ที่ได้รับผลกระทบจากเหตุเพลิงไหม้โรงงานผลิตเม็ดโฟมพลาสติกในซอยกิ่งแก้ว 21 จำนวน 112,582 ครัวเรือน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มอบหมายให้ ดร.ทองเปลว กองจันทร์ ปลัดกระทรวงเกษตรและสหกรณ์ พร้อมด้วยผู้บริหารกระทรวงเกษตรและสหกรณ์ ลงพื้นที่มอบถุงยังชีพให้แก่ผู้ประสบภัยและเจ้าหน้าที่ที่ได้รับผลกระทบจากเหตุเพลิงไหม้โรงงานผลิตเม็ดโฟมพลาสติกในซอยกิ่งแก้ว 21 จำนวน 112,582 ครัวเรือน เพื่อนำไปใช้ประโยชน์ ณ ศูนย์อพยพจุดองค์การบริหารส่วนตำบลบางพลีใหญ่ อำเภอบางพลี จังหวัดสมุทรปราการ
ทั้งนี้ หน่วยงานในสังกัดกระทรวงเกษตรและสหกรณ์ในพื้นที่จังหวัดสมุทรปราการ ได้ลงพื้นที่สำรวจความเสียหายที่เกี่ยวข้องกับภารกิจ ซึ่งได้รับแจ้งจากสำนักงานปศุสัตว์จังหวัดสมุทรปราการ ถึงความเสียหายในเบื้องต้น ได้แก่ 1) จำนวนปศุสัตว์ในพื้นที่ที่คาดว่าได้รับผลกระทบ คือ ไก่พื้นเมือง จำนวน 1,000 ตัว ห่างจากจุดเกิดเหตุระเบิด 200 เมตร โค กระบือ แพะ แกะ ม้า จำนวน 22 ตัว (วัดกิ่งแก้ว) ห่างจากจุดเกิดเหตุระเบิด 500 เมตร 2) สัตว์เลี้ยงสุนัขและแมว ของประชาชนในพื้นที่ใกล้เคียง ได้มีเจ้าหน้าที่อาสารับเลี้ยงแล้ว และ 3) จัดหน่วยบริการสัตวแพทย์เคลื่อนที่ ให้บริการประชาชนที่ได้รับผลกระทบ ณ องค์การบริหารส่วนตำบลบางพลีใหญ่
"ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มีความห่วงใยพี่น้องประชาชนที่ได้รับผลกระทบ รวมถึงเจ้าหน้าที่ที่ต้องทำงานอย่างหนักเพื่อช่วยให้สถานการณ์ดีขึ้น ในวันนี้ กระทรวงเกษตรฯ จึงได้นำสิ่งของจำเป็นมามอบให้กับรองผู้ว่าราชการจังหวัดสมุทรปราการ (นายสุเมธ ธีรนิติ) และนายกองค์การบริหารส่วนตำบลบางพลีใหญ่ (นายฉะโอด รุ่งเรือง) เพื่อส่งมอบต่อให้แก่ผู้ประสบภัยและเจ้าหน้าที่ นอกจากนี้ กระทรวงเกษตรฯ โดยกรมชลประทาน กรมปศุสัตว์ ยังได้ร่วมสนับสนุนน้ำดื่ม และกรมส่งเสริมการเกษตรได้สนับสนุนกล้วยหอมด้วย" ดร.ทองเปลว กล่าว
วันศุกร์ที่ 30 กรกฎาคม 2564
จุรินทร์ "ส่งเสริมปลูกฟ้าทะลายโจร” ช่วยเกษตรกร แต่ถ้าใส่แคปซูลกลายเป็นยา อย.ต้องดูแล เผยติดตามราคากับ สธ. ใกล้ชิด
ยันยัง"ไม่คุมราคา"เพราะเกรงดาบสองคม กลัวคนเลิกผลิต ส่วนพวกค้ากำไรเกินควรใช้ ม.29 ฟัน คุก 7 ปี ปรับ 1.4 แสน ร้องได้ทันทีที่สายด่วน 1569 และสำนักงานพาณิชย์ทุกจังหวัด
29 กรกฎาคม 2564
นายจุรินทร์ ลักษณวิศิษฏ์ หัวหน้าพรรคประชาธิปัตย์รองนายกรัฐมนตรีและรัฐมนตรีว่าการกระทรวงพาณิชย์ ให้สัมภาษณ์ถึงสมุนไพร"ฟ้าทะลายโจร" ว่า เป็นนโยบายที่เราต้องการส่งเสริมให้มีการปลูก หลายหน่วยงานเริ่มเข้ามาส่งเสริมให้ปลูกโดยสามารถนำไปเป็นยาสมุนไพรได้ ตอนที่เป็นพืช กระทรวงเกษตรจะดูแลเรื่องนี้ แต่เมื่อไปบรรจุใส่แคปซูลจะเป็นยากระทรวงสาธารณสุขจะเข้าไปดูแลขึ้นทะเบียน อย.และกำกับดูแลทั้งกระบวนการในการผลิตให้ได้มาตรฐาน
ส่วนการควบคุมราคานั้นกระทรวงพาณิชย์กับกระทรวงสาธารณสุขจับมือกันติดตามโดยใกล้ชิดและที่ยังไม่ควบคุมในเบื้องต้นเพราะต้องการส่งเสริมให้มีการผลิตเยอะๆให้เพียงพอกับความต้องการก่อนไม่เช่นนั้นถ้าเริ่มจากการไปคุมราคาสุดท้ายจะกลายเป็นดาบสองคมแทนที่จะส่งเสริมให้ผลิตเยอะ ถ้าเกษตรกรเห็นว่าไม่คุ้มหรือผู้ประกอบการเห็นว่าไม่คุ้มจะหยุดผลิตสุดท้ายประชาชนจะไม่มียาใช้เรื่องนี้ต้องดูให้รอบคอบว่าความพอดีอยู่ตรงไหน
"ขณะนี้ขอให้มั่นใจว่าติดตามสถานการณ์โดยใกล้ชิดส่วนผู้ที่เอาไปขายเป็นยาและไม่มีทะเบียนยาทาง อย.กระทรวงสาธารณสุขจะดำเนินการเป็นหน้าที่โดยตรงของกระทรวงสาธารณสุข ส่วนเรื่องการทำให้เกิดความปั่นป่วนทางราคาเรื่องนี้ให้กรมการค้าภายในติดตามใกล้ชิด หากมีการค้ากำไรเกินควร-ขายเกินราคาสมควร-ทำให้เกิดความปั่นป่วนทางราคา เรามีกฎหมายควบคุมอยู่แล้ว ตามมาตรา 29 ของพระราชบัญญัติว่าด้วยราคาสินค้าและบริการปี 2542 ซึ่งมีโทษจำคุก 7 ปีปรับ 140,000 บาทหรือทั้งจำทั้งปรับ โดยเฉพาะหากมีพ่อค้าคนกลางนำไปโก่งราคาทำให้เกิดความปั่นป่วน หากมีเบาะแสสามารถร้องหรือแจ้งมาที่สายด่วน 1569 หรือสำนักงานพาณิชย์ทุกจังหวัด เราจะส่งเจ้าหน้าที่ดำเนินการ " นายจุรินทร์ กล่าว
รองนายกรัฐมนตรี และรัฐมนตรีว่าการกระทรวงพาณิชย์ กล่าวต่อว่า นอกจากนี้ในเรื่องของราคาสินค้าอุปโภคบริโภคอื่นๆได้สั่งการกรมการค้าภายในและสำนักปลัดกระทรวงพาณิชย์ ให้พาณิชย์จังหวัดดูแลราคาสินค้าอย่างใกล้ชิดก่อนหน้านี้และพบว่าในเชิงปริมาณยังไม่กระทบ ได้ประสานกับกลุ่มผู้ผลิตสินค้าอุปโภคบริโภคตลอด ท่านอธิบดีกรมการค้าภายในเป็นตัวจักรสำคัญรายงานตนตลอดว่าไม่ได้มีปัญหาเพียงแต่อย่าตื่นตระหนกเพราะขณะนี้ประชาชนได้เข้าใจสถานการณ์มาโดยลำดับเหตุการณ์นี้ยังไม่เกิดขึ้น ถือว่าสินค้าอุปโภคบริโภคยังเพียงพอยกเว้นสถานการณ์จะเปลี่ยนไปมากซึ่งเรายังคาดการณ์ไม่ได้แต่ผู้ผลิตก็ยังติดตามสถานการณ์เช่นกัน อย่างไรก็ตามผู้ผลิตสินค้าอุปโภคบริโภคคอยรายงานกระทรวงพาณิชย์อยู่เป็นระยะสามารถดูแลประชาชนได้และมีสินค้าคอยเติมเต็มในชั้นวางต่อเนื่อง
ที่สำคัญคือภาคการผลิต เราจะต้องช่วยดูภาคการผลิตให้เดินหน้า ได้รายงานในที่ประชุมคณะรัฐมนตรีแล้วว่าถ้าหน่วยการผลิตตรงไหนติดโควิดแล้ว ศบค.ให้ปิดการผลิตนั้นก็ขอให้เป็นการทำทีละส่วนหรือปิดเป็นหน่วยแทนการปิดทั้งโรงงาน เพราะบางโรงงานมี 10 หน่วยถ้าติดหน่วยเดียวที่เหลือไม่มีปัญหาก็อย่าไปปิดไม่เช่นนั้นจะทำให้ของขาดกระทบทั้งการบริโภคในประเทศและกระทบการส่งออกไปด้วย
"และหากปิดไปแล้วทั้งโรงก็ให้เปิดในส่วนที่ไม่มีปัญหา ไม่ต้องรอให้แก้ปัญหาเสร็จทั้งโรงงานไม่เช่นนั้นของจะขาดผู้บริโภคจะเดือดร้อน นอกจากนั้นการส่งออกตัวเลขเราดีก็จะกระทบซึ่งตนห่วงตัวเลขการส่งออกเดือนกรกฎาคมนี้มากเพราะมีโรงงานที่ผลิตสินค้าส่งออกปิดไปจำนวนหนึ่ง" นายจุรินทร์ กล่าว
วันอังคารที่ 22 มิถุนายน 2564
ครม.อนุมัติหลักการร่างกฎกระทรวงกำหนดให้ผลิตภัณฑ์อุตสาหกรรมของเล่นต้องเป็นไปตามมาตรฐาน เพื่อให้ประชาชนได้ใช้ผลิตภัณฑ์มีคุณภาพและปลอดภัย
ครม.อนุมัติหลักการร่างกฎกระทรวงกำหนดให้ผลิตภัณฑ์อุตสาหกรรมของเล่นต้องเป็นไปตามมาตรฐาน เพื่อให้ประชาชนได้ใช้ผลิตภัณฑ์มีคุณภาพและปลอดภัย
น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติหลักการร่างกฎกระทรวงกำหนดให้ผลิตภัณฑ์อุตสาหกรรมของเล่นต้องเป็นไปตามมาตรฐาน เพื่อปรับปรุงมาตรฐานผลิตภัณฑ์อุตสาหกรรมของเล่น ให้สอดคล้องกับความก้าวหน้าทางวิชาการและเทคโนโลยีการผลิตในปัจจุบัน และส่งเสริมการทำผลิตภัณฑ์อุตสาหกรรมของเล่นภายในประเทศให้เป็นผลิตภัณฑ์ที่มีคุณภาพและมีความปลอดภัย โดยให้มีผลใช้บังคับเมื่อพ้นกำหนด 180 วันนับแต่วันประกาศในราชกิจจานุเบกษาเป็นต้นไป
ทั้งนี้ผู้ทำหรือผู้นำเข้าผลิตภัณฑ์อุตสาหกรรมของเล่น และผู้รับใบอนุญาตทำหรือนำเข้าผลิตภัณฑ์อุตสาหกรรมของเล่นจะต้องยื่นคำขอรับใบอนุญาตตามมาตรฐานที่กำหนดใหม่ก่อนวันที่กฎกระทรวงกำหนดให้ผลิตภัณฑ์อุตสาหกรรมดังกล่าวต้องเป็นไปตามมาตรฐานมีผลใช้บังคับ รวมถึงผู้จำหน่ายจะต้องจำหน่ายผลิตภัณฑ์อุตสาหกรรมของเล่นที่ได้รับอนุญาตและเป็นไปตามมาตรฐาน ซึ่งจะทำให้ประชาชนได้ใช้ผลิตภัณฑ์อุตสาหกรรมของเล่นที่มีคุณภาพ มีความปลอดภัย เป็นการคุ้มครองสุขภาพอนามัยของผู้บริโภค
................
วันอังคารที่ 7 กันยายน 2564
ออมสิน เปิดขาย “สลากออมสินแบบใบสลาก” รอบใหม่ สลากออมสินพิเศษ 2 ปี ไม่จำกัดวงเงินฝาก เปิดให้ลูกค้าลงทะเบียนจองคิวฝากเงินได้แล้ว ที่เว็บไซต์ออมสิน และ LINE : GSB Society
ธนาคารออมสินเปิดให้ประชาชนฝากเงินในรูปแบบ “สลากออมสินพิเศษ 2 ปี (มีใบสลาก)” โดยสลากออมสินพิเศษ 2 ปี (มีใบสลาก) ที่เปิดรับฝากในครั้งนี้ ราคาหน่วยละ 100 บาท กำหนดระยะเวลาการฝาก 2 ปี หากฝากครบกำหนดได้รับดอกเบี้ย 0.10 บาทต่อหน่วย
นายวิทัย รัตนากร ผู้อำนวยการธนาคารออมสิน เปิดเผยว่า ด้วยธนาคารออมสินได้เปิดให้ประชาชนฝากเงินในรูปแบบ “สลากออมสินพิเศษ 2 ปี (มีใบสลาก)” ซึ่งเป็นผลิตภัณฑ์เงินฝากที่ได้รับความนิยมจากลูกค้าจำนวนมาก และมีเสียงเรียกร้องให้ธนาคารเปิดรับฝากเงินรูปแบบดังกล่าวอีกครั้ง โดยสลากออมสินพิเศษ 2 ปี (มีใบสลาก) ที่เปิดรับฝากในครั้งนี้ ราคาหน่วยละ 100 บาท กำหนดระยะเวลาการฝาก 2 ปี หากฝากครบกำหนดได้รับดอกเบี้ย 0.10 บาทต่อหน่วย พร้อมรับสิทธิลุ้นถูกรางวัลเลขสลากรวม 24 ครั้ง ตามกำหนดการออกรางวัลทุกวันที่ 1 ของเดือน เงินรางวัลสูงสุด รางวัลที่ 1 เป็นเงิน 5,000,000 บาท รางวัลที่ 2 เป็นเงิน 1,000,000 บาท และรางวัลอื่น ๆ รวมถึงรางวัลเลขท้าย ผู้ที่สนใจสามารถลงทะเบียนจองคิวนัดหมายเพื่อฝากเงินที่สาขา ผ่าน 2 ช่องทาง คือ เว็บไซต์ธนาคารออมสิน www.gsb.or.th และที่ LINE Official : GSB Society ได้ตั้งแต่บัดนี้เป็นต้นไป จนถึง 30 ธันวาคม 2564 หรือจนกว่าธนาคารจะแจ้งเปลี่ยนแปลง ทั้งนี้ การเปิดให้ลงทะเบียนล่วงหน้า เพื่อเป็นการรักษาระยะห่างตามมาตรการกระทรวงสาธารณสุข ป้องกันไม่ให้ลูกค้าไปติดต่อที่สาขาพร้อมกันเป็นจำนวนมาก ในช่วงสถานการณ์การแพร่ระบาดของโควิด 19
ธนาคารออมสินมีบทบาทสำคัญในการส่งเสริมการออมภาคประชาชน โดยผลิตภัณฑ์เงินฝากรูปแบบ “สลากออมสิน” ให้สิทธิประโยชน์แก่ลูกค้าที่ฝากเงินครบระยะเวลาที่กำหนด ทั้งนี้ เงินฝากลูกค้าธนาคารออมสินได้รับการคุ้มครองเต็มจำนวนโดยมีรัฐบาลเป็นประกัน ทั้งส่วนของเงินต้นและดอกเบี้ยเงินฝาก ตาม พ.ร.บ. ธนาคารออมสิน พ.ศ. 2489 ปัจจุบัน ธนาคารมีลูกค้าเงินฝากสลากออมสิน จำนวน 2.6 ล้านราย ในจำนวนนี้เป็นแบบใบสลากกว่า 9 แสนล้านบาท นับเป็นฐานเงินฝากขนาดใหญ่ที่สุดของสถาบันการเงินของรัฐ
วันจันทร์ที่ 11 ตุลาคม 2564
รฟม. เร่งรัดงานระบบระบายน้ำ  ตามแนวสายทางโครงการรถไฟฟ้าสายสีเหลือง ช่วงลาดพร้าว - สำโรง
โครงการรถไฟฟ้าสายสีเหลือง ช่วงลาดพร้าว - สำโรง ดำเนินการงานระบบระบายน้ำ บนถนนศรีนครินทร์ บริเวณแยกลาซาล ถึงคลองสำโรง เพื่อบรรเทาปัญหาน้ำท่วมขัง ซึ่งส่งผลกระทบต่อประชาชนที่อยู่อาศัยในพื้นที่บริเวณดังกล่าว
การรถไฟฟ้าขนส่งมวลชนแห่งประเทศไทย (รฟม.) แจ้งว่า ได้เร่งรัดให้ บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) ผู้รับจ้างก่อสร้างงานโยธา โครงการรถไฟฟ้าสายสีเหลือง ช่วงลาดพร้าว - สำโรง ดำเนินการงานระบบระบายน้ำ บนถนนศรีนครินทร์ บริเวณแยกลาซาล ถึงคลองสำโรง เพื่อบรรเทาปัญหาน้ำท่วมขัง ซึ่งส่งผลกระทบต่อประชาชนที่อยู่อาศัยในพื้นที่บริเวณดังกล่าว ดังนี้
-บริเวณแยกลาซาล ดำเนินการวางท่อระบายน้ำถาวร โดยได้ทำทางน้ำไหลชั่วคราว เพื่อระบายน้ำลงคลองบางนา ควบคู่กันไป
-บริเวณแยกศรีเทพา ดำเนินการวางท่อระบายน้ำถาวร และขุดร่องระบายน้ำชั่วคราว พร้อมทั้งติดตั้ง เครื่องสูบน้ำ จำนวน 3 เครื่อง ไว้เพื่อเร่งระบายน้ำอีกด้วย
-บริเวณเกาะกลางถนน จากปากซอยวัดด่าน - คลองสำโรง ปัจจุบันอยู่ระหว่างดำเนินการก่อสร้างฐานรากโครงสร้าง Walkway ของสถานีศรีด่าน โดยดำเนินการวางท่อระบายน้ำถาวร ควบคู่กันไป
อีกทั้ง ได้ดำเนินการลอกท่อระบายน้ำ บนถนนศรีนครินทร์ ช่วงระหว่างแยกลาซาล ถึงคลองสำโรง และ บนถนนเทพารักษ์ ขุดร่องน้ำชั่วคราว บริเวณแยกเทพารักษ์ ระบายลงคลองสำโรง โดยจะดำเนินการวางท่อระบายน้ำถาวรควบคู่กันไป และได้จัดเตรียมเจ้าหน้าที่ประจำ 2 ชุด ตลอด 24 ชั่วโมง สำหรับดูแลงานระบบระบายน้ำโดยเฉพาะ เพื่อให้สามารถแก้ไขปัญหาได้ทันท่วงที สามารถติดตามรายละเอียดโครงการรถไฟฟ้าสายสีเหลืองฯ ได้ที่เฟซบุ๊กแฟนเพจ โครงการรถไฟฟ้าสายสีเหลือง ช่วงลาดพร้าว - สำโรง ไลน์แอด : mrtyellowline และเว็บไซต์โครงการรถไฟฟ้าสายสีเหลืองฯhttps://mrta-yellowline.com
วันศุกร์ที่ 6 สิงหาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 30 กรกฎาคม – 5 สิงหาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 30 กรกฎาคม – 5 สิงหาคม 2564 พบการกระทำผิด จำนวน 264 คดี คิดเป็นเงินค่าปรับ 7.39 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 30 กรกฎาคม – 5 สิงหาคม 2564) พบว่ามีการกระทำผิด จำนวน 264 คดี คิดเป็นเงินค่าปรับ 7.39 ล้านบาท โดยแยกเป็น สุรา จำนวน 147 คดี ค่าปรับ 3.29 ล้านบาท ยาสูบ จำนวน 70 คดี ค่าปรับ 2.48 ล้านบาท ไพ่ จำนวน 4 คดี ค่าปรับ 0.05 ล้านบาท น้ำมันและผลิตภัณฑ์น้ำมัน จำนวน 23 คดี ค่าปรับ 1.05 ล้านบาท รถจักรยานยนต์ จำนวน 13 คดี ค่าปรับ 0.23 ล้านบาท และสินค้าอื่น ๆ จำนวน 7 คดี ค่าปรับ 0.29 ล้านบาท โดยมีของกลางแยกเป็นน้ำสุรา จำนวน 8,797.300 ลิตร ยาสูบ จำนวน 5,126 ซอง ไพ่ จำนวน 208 สำรับ น้ำมันและผลิตภัณฑ์น้ำมัน จำนวน 30,630.000 ลิตร รถจักรยานยนต์ จำนวน 14 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 5 สิงหาคม 2564 พบว่ามีการกระทำผิด จำนวน 21,934 คดี คิดเป็นเงินค่าปรับ 499.43 ล้านบาท โดยแยกเป็น สุรา จำนวน 12,544 คดี ค่าปรับ 113.16 ล้านบาท ยาสูบ จำนวน 6,084 คดี ค่าปรับ 244.25 ล้านบาท ไพ่ จำนวน 459 คดี ค่าปรับ 7.11 ล้านบาท น้ำมันและผลิตภัณฑ์น้ำมัน จำนวน 1,123 คดี ค่าปรับ 62.24 ล้านบาท น้ำหอม จำนวน 87 คดี ค่าปรับ 3.78 ล้านบาท รถจักรยานยนต์ จำนวน 1,154 คดี ค่าปรับ จำนวน 30.23 ล้านบาท และสินค้าอื่น ๆ จำนวน 483 คดี ค่าปรับ 38.66 ล้านบาท โดยมีของกลางแยกเป็นน้ำสุรา จำนวน 1,674,518.344 ลิตร ยาสูบ จำนวน 702,605 ซอง ไพ่ จำนวน 36,846 สำรับ น้ำมันและผลิตภัณฑ์น้ำมัน จำนวน 1,782,326.000 ลิตร น้ำหอม จำนวน 123,483 ขวด รถจักรยานยนต์ จำนวน 1,980 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/37-2564/678-2564-30-5-2564-41
วันศุกร์ที่ 29 เมษายน 2565
รมว.พม. ดึงเชฟชุมพล ปั้นเชฟอาหารไทย พร้อมดันเป็น Soft Power สู่สากล
รมว.พม. ดึงเชฟชุมพล ปั้นเชฟอาหารไทย พร้อมดันเป็น Soft Power สู่สากล
วันนี้ (29 เม.ย. 65) เวลา 13.30 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีปิดโครงการสร้างเชฟอาหารไทยมืออาชีพ by พม. (Professional Thai Chef by MSDHS) พร้อมทั้งมอบวุฒิบัตรแก่ผู้เข้าร่วมโครงการฯ จำนวน 42 คน ที่ผ่านการทดสอบความรู้ ความสามารถในการฝึกปฏิบัติทำอาหารตามเมนูที่อบรมในรูปแบบออนไลน์ (Online) และฝึกปฏิบัติจริง (On site) โดยเชฟชุมพล แจ้งไพร และทีมวิทยากรสถาบันการอาหารไทย ทั้งนี้ นางจินตนา จันทร์บำรุง อธิบดีกรมกิจการสตรีและสถาบันครอบครัว กล่าวรายงาน และเชฟชุมพล แจ้งไพร กล่าวภาพรวมโครงการฯ ณ สถาบันค้นคว้าและพัฒนาผลิตภัณฑ์อาหาร มหาวิทยาลัยเกษตรศาสตร์ กรุงเทพฯ
นายจุติกล่าวว่า โครงการสร้างเชฟอาหารไทยมืออาชีพ by พม. (Professional Thai Chef by MSDHS) เป็นความร่วมมือระหว่างกระทรวงการพัฒนาสังคมและความมั่นคงของมนุษย์ (รมว.พม.) กับสถาบันการอาหารไทย เพื่อร่วมกันส่งเสริมและสนับสนุนให้กับกลุ่มเปราะบางที่ประสบปัญหาความเดือดร้อนทางสังคมและได้รับผลกระทบจากสถานการณ์การแพร่ระบาดของโรคโควิด - 19 รวมทั้งผู้ที่ประสงค์จะไปทำงานเชฟในต่างประเทศ และครูฝึกอาชีพของหน่วยงานสังกัดกระทรวง พม. ให้ได้รับการพัฒนาการสร้างอาชีพ สร้างรายได้ที่มั่นคง ด้วยการประกอบอาชีพเชฟอาหารไทย โดยพัฒนาองค์ความรู้ ทักษะด้านการทำอาหารไทย และยกระดับทักษะการประกอบอาชีพเชฟอาหารไทยให้มีมาตรฐานเป็นเชฟมืออาชีพ สามารถทำงานในธุรกิจบริการ ตลอดจนสามารถทำธุรกิจเพื่อเพิ่มรายได้ สร้างความมั่นคงให้แก่ตนเองและครอบครัวได้ ทั้งนี้ ได้รับความร่วมมือจาก เชฟชุมพล แจ้งไพร และทีมวิทยากรจากสถาบันการอาหารไทย มาให้ทักษะความรู้ในการลงมือฝึกปฏิบัติจริง และให้คำแนะนำกับผู้เข้ารับการอบรมอย่างใกล้ชิดและเข้มข้น ตลอดจนการทดสอบจนสำเร็จหลักสูตรดังกล่าว อีกทั้งยังได้รับทักษะความรู้จากเชฟบุญธรรม ภาคโพธิ์ หรือ แชมป์เชฟกระทะเหล็กอาหารญี่ปุ่นประเทศไทย
นายจุติกล่าวเพิ่มเติมว่า โครงการสร้างเชฟอาหารไทยมืออาชีพ by พม. (Professional Thai Chef by MSDHS) ถือว่าประสบความสำเร็จอย่างสูง เพราะได้พิสูจน์แล้วว่ารัฐบาลไม่ทิ้งใครไว้ข้างหลัง เพราะแต่ละท่านได้รับการคัดเลือกมาจาก 175 ท่าน ให้เข้ามาเรียน 60 ท่าน และจบหลักสูตร 42 ท่าน ซึ่งเป็นโครงการที่เราจริงจัง เพราะเราจะสร้างมืออาชีพให้สอดคล้องกับการเป็นมหาอำนาจทางวัฒนธรรมทางอาหารคือ Soft Power ของประเทศไทย โดย พลเอก ประยุทธ์ จันทร์โอชา นายกรัฐมนตรี พยายามที่จะปั้นว่า ประเทศไทยมีดี มีวัฒนธรรม มีแหล่งท่องเที่ยว มีความเป็นไทยที่ต่างชาติชื่นชอบ และเป็นประเทศที่ทุกคนจะมาเกษียณ ดังนั้น จะเป็นสิ่งที่ตอบโจทย์ได้ดีที่สุด และการสร้างฐานมนุษย์คือคุณภาพของทรัพยากรที่จะดูแลให้เกิดความยั่งยืนในการท่องเที่ยวและการเผยแพร่ทางวัฒนธรรมไทย ทั้งนี้ ขอขอบคุณเชฟชุมพล แจ้งไพร ที่จะมาสร้างบุคลากรต่ออีกหลายรุ่น ซึ่งในวันนี้ หลายท่านได้ตัดสินใจที่จะไปแสดงฝีมือเป็นเชฟมืออาชีพในต่างประเทศ จะไปสร้างให้ประเทศไทยมีความยิ่งใหญ่ทางอาหาร เพราะความยิ่งใหญ่ของอาหารไทย ผลไม้ไทย การเกษตรไทยนั้น มีความหมายและมีคุณค่าทางอาหารและสามารถสร้างเป็นรายได้ที่ยั่งยืนให้กับคนไทยที่ประกอบอาชีพด้านนี้ต่อไปได้
วันพฤหัสบดีที่ 24 มิถุนายน 2564
กรมเจ้าท่า ร่วมกับหน่วยงานบริหารความปลอดภัยทางทะเลของสาธารณรัฐประชาชนจีนจัดฝึกอบรมว่าด้วยการสร้างเสริมศักยภาพความปลอดภัยของเรือโดยสาร
...
นายสมชาย สุมนัสขจรกุล รองอธิบดีกรมเจ้าท่า กระทรวงคมนาคม เป็นประธานเปิดการฝึกอบรมว่าด้วยการสร้างเสริมศักยภาพความปลอดภัยของเรือโดยสาร ภายใต้กรอบการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย - แปซิฟิก ผ่านระบบการประชุมทางไกล ร่วมกับ Mr. LI Hongyin รองผู้อำนวยการหน่วยงานบริหารความปลอดภัยทางทะเล สาธารณรัฐประชาชนจีน เมื่อวันที่ 22 มิถุนายน 2564 ณ ห้องประชุมสาครวิสัย กรมเจ้าท่า
กรมเจ้าท่า (จท.) ร่วมกับหน่วยงานบริหารความปลอดภัยทางทะเล (China Maritime Safety Administration) ของสาธารณรัฐประชาชนจีน จัดการฝึกอบรมว่าด้วยการสร้างเสริมศักยภาพความปลอดภัยของเรือโดยสาร ภายใต้กรอบการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย - แปซิฟิก (ASEAN Regional Forum Training on Ferry Safety Capacity Building) ระหว่างวันที่ 22 – 25 มิถุนายน 2564 และวันที่ 5 – 9 กรกฎาคม 2564 ผ่านระบบการประชุมทางไกล เพื่อสร้างเสริมศักยภาพด้านความปลอดภัยของเรือโดยสาร โดยมีผู้แทนจากหน่วยงานด้านความปลอดภัยทางน้ำของประเทศสมาชิกอาเซียนและประเทศคู่เจรจา ผู้แทนจาก จท. ทั้งหน่วยงานส่วนกลาง หน่วยงานเจ้าท่าภูมิภาคและสาขา รวมทั้งผู้ประกอบการเรือโดยสารเข้ารับการฝึกอบรม เนื้อหาการฝึกอบรมประกอบด้วย ความร่วมมือด้านความปลอดภัยของเรือโดยสารในระดับภูมิภาคและระดับระหว่างประเทศ รูปแบบของอุบัติเหตุและสาเหตุการเกิดอุบัติเหตุของเรือโดยสาร เทคโนโลยีและมาตรการในการบริหารจัดการความปลอดภัยของเรือโดยสาร กลไกการบริหารจัดการความปลอดภัยของเรือโดยสารที่รอบด้าน ปฏิบัติการค้นหาและช่วยเหลือ การตรวจเรือโดยสาร อุปกรณ์ความปลอดภัยบนเรือโดยสาร และการฝึกอบรมลูกเรือของเรือโดยสาร
วันพฤหัสบดีที่ 30 ธันวาคม 2564
ไอแบงก์ เปิดตัวแอปพลิเคชัน “iBank Financing” เปิดประสบการณ์ใหม่ของการขอสินเชื่อง่ายๆ ตอบโจทย์ไลฟ์สไตล์คนยุคใหม่
ธนาคารอิสลามแห่งประเทศไทย (ไอแบงก์) เปิดให้บริการขอสินเชื่อผ่านแอปพลิเคชัน 'iBank Financing' อย่างเป็นทางการ พร้อมเปิดประสบการณ์ใหม่ของการสมัครสินเชื่อบุคคล หรือสินเชื่อธุรกิจ ผ่านมือถือหรือแท็บเล็ต ได้ทั้งระบบ Android และ iOS แล้วตั้งแต่วันนี้
แอปพลิเคชัน “iBank Financing” ถือเป็นอีกหนึ่งนวัตกรรมการให้บริการของไอแบงก์ส่งท้ายปี 2564 ที่สรรค์สร้างเพื่อตอบโจทย์ไลฟ์สไตล์คนยุคใหม่ที่ต้องการความรวดเร็ว ลดขั้นตอนการเดินทาง โดยแอปพลิเคชันนี้ถูกพัฒนาขึ้นเพื่อมอบความสะดวกสบายแก่ลูกค้าและประชาชนที่สนใจสมัครขอใช้ผลิตภัณฑ์ด้านสินเชื่อไม่ว่าจะเป็นสินเชื่อบุคคลหรือสินเชื่อธุรกิจ โดยมาพร้อมบริการโปรแกรมการคำนวณจำนวนเงินผ่อนชำระรายเดือน ที่สามารถประเมินความสามารถในการผ่อนชำระได้เบื้องต้นด้วยตนเอง และเป็นช่องทางในการติดตามสถานะใบสมัครสินเชื่อพร้อมปฏิทินขอนัดหมายพนักงานธนาคารเพื่อทำสัญญาได้ กับขั้นตอนการใช้งานง่ายๆ ดังนี้
1. สแกนเพื่อดาวน์โหลด และติดตั้ง แอปพลิเคชัน “iBank Financing”
2. เลือกเมนู “สมัครใช้งาน” และกรอกข้อมูลลงทะเบียนการใช้งาน และยืนยันตัวตนผ่านรหัส OTP
3. เข้าสู่ระบบ และลงทะเบียนสมัครใช้บริการสินเชื่อ กรอกข้อมูลต่างๆ ตามขั้นตอน
4. กดยืนยันการสมัครใช้บริการ
ผู้ที่สนใจสามารถดาวน์โหลดและติดตั้ง แอปพลิเคชัน “iBank Financing” ได้แล้ววันนี้ สอบถามข้อมูลการใช้งานเพิ่มเติมได้ที่ iBank Call Center 1302
วันพฤหัสบดีที่ 28 เมษายน 2565
ดีเดย์ 1 พ.ค. นี้ คนไทย 7 กลุ่มเสี่ยง ทุกสิทธิการรักษา เริ่มฉีดวัคซีนไข้หวัดใหญ่ ฟรี!
.....
สำนักงานหลักประกันสุขภาพแห่งชาติ (สปสช.) จัดเตรียมวัคซีนป้องกันโรคไข้หวัดใหญ่ 4,200,000 โดส สำหรับฉีดให้ประชาชน 7 กลุ่มเสี่ยง ทุกสิทธิรับบริการฉีดวัคซีนป้องกันโรคไข้หวัดใหญ่ตามฤดูกาล ไม่เสียค่าใช้จ่าย ได้ตั้งแต่วันที่ 1 พ.ค. 65 - 31 ส.ค. 65 หรือจนกว่าวัคซีนจะหมด ที่หน่วยบริการภาครัฐและเอกชนที่ร่วมระบบหลักประกันสุขภาพแห่งชาติ
.
ใครบ้างที่เป็นกลุ่มเสี่ยง?
1.หญิงมีครรภ์อายุครรภ์ 4 เดือนขึ้นไป
2.เด็กอายุ 6 เดือน ถึง 2 ปี
3.ผู้มีโรคเรื้อรัง ได้แก่ ปอดอุดกั้นเรื้อรัง หัวใจ หืด ไตวาย หลอดเลือดสมอง เบาหวาน และผู้ป่วยมะเร็ง ที่อยู่ระหว่างการได้รับยาเคมีบำบัด
4.ผู้สูงอายุที่มีอายุ 65 ปีขึ้นไป
5.ผู้ที่เป็นโรคธาลัสซีเมีย และผู้มีภูมิคุ้มกันบกพร่อง (รวมผู้ติดเชื้อ HIV ที่มีอาการ)
6.ผู้เป็นโรคอ้วน (น้ำหนัก > 100 กิโลกรัม หรือ BMI > 35 กิโลกรัมต่อตารางเมตร)
7.ผู้พิการทางสมองที่ช่วยเหลือตนเองไม่ได้
.
เบื้องต้นจะมีข้อความ SMS แจ้งให้ประชาชนกลุ่มเสี่ยงเข้ารับบริการ ซึ่งสามารถ Walk in เข้ารับบริการที่หน่วยบริการใกล้บ้านโดยไม่ต้องจองล่วงหน้า ยกเว้นกรุงเทพมหานครที่ยังคงระบบเปิดให้จองล่วงหน้า ด้วยการลงทะเบียนผ่านแอปฯ “เป๋าตัง” เช่นเดียวกับปีที่ผ่านมา
.
ซึ่งการฉีดวัคซีนป้องกันโรคไข้หวัดใหญ่ในช่วงการระบาดของโรคโควิด-19 นอกจากช่วยลดความรุนแรงจากการเจ็บป่วยและเสียชีวิตจากภาวะแทรกซ้อนของโรคไข้หวัดใหญ่แล้ว ยังช่วยลดอัตราการนอนโรงพยาบาลของผู้ป่วยโรคโควิด-19 รวมทั้งยังลดความสับสนการตรวจคัดกรองภาวะติดเชื้อร่วมระหว่างโรคไข้หวัดใหญ่กับโรคโควิด-19 ด้วย
.
สอบถามเพิ่มเติม โทร. สายด่วน สปสช. 1330
Cr. สำนักงานหลักประกันสุขภาพแห่งชาติ (สปสช.)
#ไทยคู่ฟ้า #ร่วมต้านโควิด19
-------------------
วันพฤหัสบดีที่ 17 มิถุนายน 2564
7 วัน "จับคู่กู้เงิน" ร้านอาหารยื่นกู้เติมสภาพคล่องกว่า 3,000 ราย
....
ความคืบหน้าโครงการ “จับคู่กู้เงิน” สถาบันการเงินกับร้านอาหาร ที่จัดขึ้นตั้งแต่วันที่ 7 - 20 มิ.ย. 64 เพื่อให้ร้านอาหารทั่วประเทศซึ่งมีอยู่ประมาณ 120,000 ร้าน ที่จดทะเบียนบุคคลธรรมดาและนิติบุคคลได้มีโอกาสเข้าถึงแหล่งเงินกู้ของสถาบันการเงินที่เข้าร่วมโครงการ ประกอบด้วย ธนาคารออมสิน ธนาคาร SME D Bank ธนาคารกรุงไทย ธนาคาร ธ.ก.ส. และบสย. ด้วยอัตราดอกเบี้ยต่ำและปลอดหลักทรัพย์ในบางกรณี รวมทั้งเงื่อนไขผ่อนปรนอื่น ๆ เพื่อช่วยเหลือร้านอาหารให้สามารถต่อลมหายใจต่อไปได้ภายใต้สถานการณ์ในช่วงวิกฤติโควิด
.
ข้อมูลนับตั้งแต่วันที่ 7 - 14 มิ.ย. ที่ผ่านมา สถาบันการเงินทั้ง 5 แห่ง ได้เปิดโอกาสให้ร้านอาหารขอกู้ได้ทั้งในรูปแบบออฟไลน์และออนไลน์ โดยปล่อยกู้ไปแล้วรวม 3,001 ราย วงเงินรวมทั้งสิ้น 880 ล้าน
วันอังคารที่ 19 ตุลาคม 2564
ครม. รับทราบการขยายเวลาลดเงินนำส่งจากสถาบันการเงินเป็นการชั่วคราวอีก 1 ปี
ครม. รับทราบการขยายเวลาลดเงินนำส่งจากสถาบันการเงินเป็นการชั่วคราวอีก 1 ปี
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 19 ตุลาคม 2564 ว่า ครม.รับทราบการขยายเวลาการปรับลดอัตราเงินนำส่งจากสถาบันการเงินเป็นการชั่วคราวอีก 1 ปี โดยลดจากเดิมอัตราร้อยละ 0.46 ต่อปี เป็นร้อยละ 0.23 ต่อปี จนถึงสิ้นปี 2565 ตามที่กระทรวงการคลังเสนอ เพื่อลดต้นทุนทางการเงินของสถาบันการเงินและส่งผ่านต้นทุนที่ลดลงไปช่วยเหลือภาคธุรกิจและประชาชนที่ได้รับผลกระทบจากการแพร่ระบาดของโรคโควิด 19 ได้อย่างเต็มที่
สำหรับผลกระทบจากการขยายระยะเวลาดังกล่าว ทางธนาคารแห่งประเทศไทยประเมินแล้วว่า ยังมีเงินเพียงพอสำหรับการชำระดอกเบี้ยเงินกู้ในช่วงเวลาดังกล่าว ตามพระราชกำหนดให้อำนาจกระทรวงการคลังกู้เงินและจัดการเงินกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ.2541 (FIDF 1) และพระราชกำหนดให้อำนาจกระทรวงการคลังกู้เงินและจัดการเงินกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน ระยที่ 2 พ.ศ.2545 (FIDF 3) และการชำระคืนหนี้ต้นเงิน FIDF 1 และ FIDF 3 จะแล้วเสร็จภายในปี 2574 เช่นเดิม
วันอาทิตย์ที่ 31 ตุลาคม 2564
กรมการขนส่งทางบก เปิดเผยสถิติการจัดเก็บภาษีรถประจำปีในเขตกรุงเทพมหานคร ประจำปีงบประมาณ 2564
...
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) มุ่งมั่นพัฒนาช่องทางการให้บริการรับชำระภาษีรถประจำปีให้สามารถตอบสนองความต้องการของประชาชนในยุค New Normal เพื่ออำนวยความสะดวกให้เจ้าของรถชำระภาษีรถประจำปีได้อย่างสะดวก รวดเร็ว ลดความเสี่ยงในการแพร่ระบาดของโรคติดเชื้อไวรัส COVID-19โดยมีช่องทางให้เลือกใช้บริการหลากหลายช่องทาง และสามารถดำเนินการชำระภาษีรถได้ล่วงหน้าก่อนครบอายุภาษี 90 วัน
สำหรับในปีงบประมาณ 2564 (เดือนตุลาคม 2563 - กันยายน 2564) สถิติการให้บริการชำระภาษีรถประจำปีในเขตกรุงเทพมหานคร มีผู้ใช้บริการจำนวนทั้งสิ้น 5,934,319 คัน จำแนกเป็นการใช้บริการรับชำระภาษีรถประจำปี ณ สำนักงานขนส่งกรุงเทพมหานครพื้นที่ 1 - 5 มากที่สุด จำนวน 4,295,169 คัน รองลงมาคือการใช้บริการเลื่อนล้อต่อภาษี (Drive Thru for Tax) จำนวน 811,029 คัน ผ่านเว็บไซต์ https://eservice.dlt.go.th จำนวน 499,862 คัน ส่วนบริการรับชำระภาษีรถประจำปีผ่านเคาน์เตอร์เซอร์วิส มีผู้ใช้บริการจำนวน 138,109 คัน การชำระภาษีรถประจำปีที่ห้างสรรพสินค้าตามโครงการช้อปให้พอ แล้วต่อภาษี (Shop Thru for Tax) จำนวน 103,645 คัน ในส่วนของบริการชำระภาษีผ่านแอปพลิเคชัน DLT Vehicle Tax มีผู้ใช้บริการจำนวน 36,800 คัน ผ่านตู้รับชำระภาษีรถประจำปีอัตโนมัติ (Kiosk) มีผู้ใช้บริการจำนวน 15,176 คัน ส่วนบริการชำระภาษีรถ ณ ศูนย์บริการร่วมคมนาคม จำนวน 13,851 คัน และ ณ ที่ทำการไปรษณีย์ จำนวน 10,951 คัน สำหรับบริการชำระภาษีรถผ่านแอปพลิเคชัน mPAY และ Truemoney Wallet มีจำนวน 9,613 คัน และผ่านธนาคาร จำนวน 114 คัน จากสถิติการให้บริการชำระภาษีรถประจำปี ในปีงบประมาณ 2564 พบว่ามีเจ้าของรถใช้บริการชำระภาษีรถประจำปีออนไลน์เพิ่มมากขึ้น โดยเฉพาะการชำระภาษีผ่านเว็บไซต์ https://eservice.dlt.go.th คิดเป็นร้อยละ 90.58 รองลงมาคือการใช้ผ่านแอปพลิเคชัน DLT Vehicle Tax ร้อยละ 6.67 และบริการชำระภาษีรถประจำปีผ่านตู้รับชำระภาษีรถประจำปีอัตโนมัติ (Kiosk) ร้อยละ 2.75 เนื่องจากมีขั้นตอนไม่ยุ่งยาก ไม่ต้องเดินทางมาที่สำนักงานขนส่ง อยู่ที่ไหนก็สามารถชำระภาษีรถประจำปีได้
รองอธิบดีกรมการขนส่งทางบก กล่าวเพิ่มเติมว่า ในปีงบประมาณ 2565 ขบ. ได้ผลักดันการให้ผู้เสียภาษีรถประจำปีใช้บริการชำระภาษีผ่านช่องทางอิเล็กทรอนิกส์เพิ่มมากขึ้น โดยยกระดับมาตรฐานการให้บริการรองรับการดำเนินชีวิตยุค New Normal ของประชาชน สำหรับรถยนต์ที่มีอายุการใช้งานเกิน 7 ปี หรือรถจักรยานยนต์ที่มีอายุการใช้งานเกิน 5 ปี หรือ รถที่ค้างชำระภาษีเกิน 1 ปี สามารถชำระภาษีผ่านช่องทางออนไลน์ได้แล้ว โดยนำรถเข้าตรวจสภาพกับสถานตรวจสภาพรถ (ตรอ.) ก่อนดำเนินการชำระภาษีรถประจำปีออนไลน์ผ่านเว็บไซต์ https://eservice.dlt.go.th หรือแอปพลิเคชัน DLT Vehicle Tax รอรับเครื่องหมายการเสียภาษีและใบเสร็จรับเงินทางไปรษณีย์ภายใน 5 วันทำการ นับจากวันชำระเงิน ทั้งนี้ การชำระภาษีรถประจำปีผ่านแอปพลิเคชัน DLT Vehicle Tax เมื่อดำเนินการเรียบร้อยแล้ว ระบบจะแสดงหลักฐานการชำระภาษีรถประจำปีชั่วคราว เพื่อใช้เป็นหลักฐานแสดงการชำระภาษีจนกว่าจะได้รับเครื่องหมายการเสียภาษีประจำปี นอกจากนี้ ขบ. ยังได้พัฒนาบริการรับชำระภาษีรถประจำปีอีกหลากลายช่องทาง ที่อำนวยความสะดวกให้เจ้าของรถไม่ต้องเดินทางมาสำนักงานขนส่ง และช่วยลดความเสี่ยงในการติดเชื้อไวรัส COVID-19 อาทิ เว็บไซต์ https://eservice.dlt.go.th เคาน์เตอร์เซอร์วิส โมบายล์แอปพลิเคชัน mPAY และ Truemoney Wallet
วันจันทร์ที่ 20 ธันวาคม 2564
ก.อุตฯ ร่วมถกเข้มป้องกันการกักตุนโภคภัณฑ์ในสถานการณ์โควิด-19 ทุกจังหวัดทั่วไทย
นายจุลพงษ์ ทวีศรี รองปลัดกระทรวงอุตสาหกรรม ได้รับมอบหมายให้เป็นผู้แทนปลัดกระทรวงฯ เข้าประชุมคณะกรรมการสำรวจการกักตุนโภคภัณฑ์ ครั้งที่ 1/2564
ก.อุตฯ ร่วมถกเข้มป้องกันการกักตุนโภคภัณฑ์ในสถานการณ์โควิด-19 ทุกจังหวัดทั่วไทย
วันนี้ (20 ธันวาคม 2564) เวลา 10.00 น. นายจุลพงษ์ ทวีศรี รองปลัดกระทรวงอุตสาหกรรม ได้รับมอบหมายให้เป็นผู้แทนปลัดกระทรวงฯ เข้าประชุมคณะกรรมการสำรวจการกักตุนโภคภัณฑ์ ครั้งที่ 1/2564 ร่วมกับ 11 หน่วยงานราชการ โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานฯ ณ ห้องประชุมราชบพิธ ชั้น 5 อาคารดำรงราชานุสรณ์ กระทรวงมหาดไทย
ทั้งนี้ที่ประชุมฯ มีมติเสนอขยายระยะเวลาทำการสำรวจการกักตุนโภคภัณฑ์ของพนักงานเจ้าหน้าที่ ตาม พ.ร.บ. สำรวจกักตุนโภคภัณฑ์ พ.ศ. 2497ออกไปอีก 1 ปี (1 มกราคม - 31 ธันวาคม 2565) เนื่องจากระยะเวลาทำการสำรวจดังกล่าวจะสิ้นสุดลงในวันที่ 31 ธันวาคม 2564 เพื่อป้องกันและแก้ปัญหาการกักตุนสินค้า เช่น หน้ากากอนามัย แอลกอฮอล์ ฯลฯ อีกทั้งยังรองรับสถานการณ์การแพร่ระบาดของโรค COVID-19 ต่อไป
วันศุกร์ที่ 20 พฤษภาคม 2565
ครม. เคาะเพิ่มวงเงิน 594 ล้านบาท โครงการบริหารจัดการและพัฒนาคุณภาพข้าว ปี 64/65
.....
ที่ประชุม ครม. (17 พ.ค. 65) อนุมัติกรอบวงเงินโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวปีการผลิต 64/65 เพิ่มเติม 594.64 ล้านบาท เพื่อบรรเทาความเดือดร้อนจากภาระต้นทุนการผลิตที่สูงขึ้นและจูงใจให้เกษตรกรดูแลรักษาข้าวให้มีคุณภาพดี
.
โดยยังคงยึดหลักการเดิม คือ สนับสนุนทุนการผลิตและดูแลรักษาข้าวให้มีคุณภาพดีในอัตราไร่ละ 1,000 บาท สูงสุดไม่เกิน 20 ไร่ หรือไม่เกิน 20,000 บาท ต่อครัวเรือน
.
ซึ่งการเพิ่มเติมกรอบวงเงินครั้งนี้ เนื่องจากพื้นที่ปลูกข้าวของเกษตรกรที่ขึ้นทะเบียนรอบที่ 1 ปีการผลิต 64/65 ณ วันที่ 16 มี.ค. 65 มีจำนวน 62,117,643 ไร่ เพิ่มขึ้น 583,099 ไร่ จากเป้าหมายของโครงการที่ตั้งไว้ 61,534,544 ไร่ จึงต้องใช้วงเงินจ่ายช่วยเหลือเกษตรกรเพิ่มอีก 594.64 ล้านบาท โดยเบิกจ่ายงบประมาณคงเหลือจากโครงการประกันรายได้เกษตรกรผู้ปลูกข้าวปี 64/65
.
นอกจากนี้ ยังเห็นชอบขยายระยะเวลาโครงการออกไปจนถึงวันที่ 30 ก.ย. 65 จากเดิมที่สิ้นสุด 31 พ.ค. 65 และขยายเวลาการจ่ายเงินออกไปจนถึงวันที่ 31 ส.ค. 65 จากเดิมที่สิ้นสุด 30 เม.ย. 65
#ไทยคู่ฟ้า#ร่วมต้านโควิด19
-------------------
วันศุกร์ที่ 16 กรกฎาคม 2564
การประชุมคณะทำงานโครงสร้างบุคลากรของไทยที่ประจำการในต่างประเทศ ครั้งที่ 1/2564
รองปลัดฯ วรวรรณ เป็นผู้แทนกระทรวงอุตสาหกรรมเข้าร่วมประชุมคณะทำงานโครงสร้างบุคลากรของไทยที่ประจำการในต่างประเทศ ครั้งที่ 1/2564
วันนี้ (16 กรกฎาคม 2564) นางวรวรรณ ชิตอรุณ รองปลัดกระทรวงอุตสาหกรรม และนายวันชัย พนมชัย เลขาธิการสำนักงานมาตรฐานผลิตภัณฑ์อุตสาหกรรม เป็นผู้แทนกระทรวงอุตสาหกรรม ให้ข้อมูลเพิ่มเติมต่อคณะทำงานโครงสร้างบุคลากรของไทยที่ประจำการในต่างประเทศ โดยมีหม่อมหลวงพัชรภากร เทวกุล เลขาธิการคณะกรรมการข้าราชการพลเรือน เป็นประธานในการประชุม เพื่อให้ข้อมูลความจำเป็นและภารกิจของการส่งข้าราชการไปปฏิบัติหน้าที่อัครราชทูตที่ปรึกษา (ฝ่ายอุตสาหกรรม) ประจำสถานเอกอัครราชทูต ณ กรุงปักกิ่ง สาธารณรัฐประชาชนจีน และสถานเอกอัครราชทูต ณ กรุงโซล สาธารณรัฐเกาหลี พร้อมด้วย นายนฤบดินทร์ วุฒิวรรณ และนางพัทธ์ธีรา สุวรรณทัต ผู้แทนกองยุทธศาสตร์และแผนงาน เข้าร่วม ณ ห้องประชุม อก. 2 ชั้น 3 อาคารสำนักงานปลัดกระทรวงอุตสาหกรรม ผ่านระบบออนไลน์ Webex
ทั้งนี้ การเข้าร่วมประชุมฯ ดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ฉบับที่ 27 ลงวันที่ 10 กรกฎาคม พ.ศ. 2564
วันจันทร์ที่ 6 มิถุนายน 2565
วธ. คัด 10 สุดยอดชุมชนต้นแบบ “เที่ยวชุมชน ยลวิถี” ปี 65 อย่างเข้มข้น มุ่งเฟ้นหาผู้นำ-ชุมชนเข้มแข็ง พร้อมบริหาร ต่อยอด และพัฒนาชุมชนให้เกิดการท่องเที่ยวอย่างยั่งยืน
วธ. คัด 10 สุดยอดชุมชนต้นแบบ “เที่ยวชุมชน ยลวิถี” ปี 65 อย่างเข้มข้น มุ่งเฟ้นหาผู้นำ-ชุมชนเข้มแข็ง พร้อมบริหาร ต่อยอด และพัฒนาชุมชนให้เกิดการท่องเที่ยวอย่างยั่งยืน
วธ. คัด 10 สุดยอดชุมชนต้นแบบ “เที่ยวชุมชน ยลวิถี” ปี 65 อย่างเข้มข้น มุ่งเฟ้นหาผู้นำ-ชุมชนเข้มแข็ง พร้อมบริหาร ต่อยอด และพัฒนาชุมชนให้เกิดการท่องเที่ยวอย่างยั่งยืน
เมื่อเร็ว ๆ นี้ นางยุพา ทวีวัฒนะกิจบวร ปลัดกระทรวงวัฒนธรรม (ปลัด วธ.) เปิดเผยในที่ประชุมคณะกรรมการอำนวยการคัดเลือก 10 สุดยอดชุมชนต้นแบบ “เที่ยวชุมชน ยลวิถี” โดยมีนางพิมพ์กาญจน์ ชัยจิตร์สกุล ที่ปรึกษากระทรวงวัฒนธรรม นางนนทพร พรประยุทธ วันงาม ที่ปรึกษากระทรวงวัฒนธรรม นางสาวดารุณี ธรรมโพธิ์ดล ที่ปรึกษากระทรวงวัฒนธรรม นางจันทิมา จริยเมโธ ที่ปรึกษากระทรวงวัฒนธรรม นางโชติกา อัครกิจโสภากุล ผู้ช่วยปลัดกระทรวงวัฒนธรรม ผู้บริหาร ข้าราชการ และเจ้าหน้าที่ที่เกี่ยวข้อง เข้าร่วม ณ ห้องประชุม ชั้น 6 อาคารวัฒนธรรมวิศิษฏ์ กระทรวงวัฒนธรรม ว่ารัฐบาลโดยกระทรวงวัฒนธรรม (วธ.) ขับเคลื่อนโมเดลเศรษฐกิจใหม่ BCG และผลักดัน “Soft Power” ความเป็นไทย และปรับเปลี่ยนบทบาทสู่กระทรวงสังคมกึ่งเศรษฐกิจ ภายใต้แนวคิด “วัฒนธรรมทำดี ทำงาน ทำเงิน” สร้างรายได้สู่ชุมชน ดำเนินโครงการคัดเลือก 10 สุดยอดชุมชนต้นแบบ “เที่ยวชุมชน ยลวิถี” ที่มีศักยภาพและความพร้อมด้านการท่องเที่ยวในทุกมิติที่ต่อยอดมาจากชุมชนคุณธรรมที่มีอยู่กว่า 25,000 ชุมชน ตามนโยบายนายอิทธิพล คุณปลื้ม รัฐมนตรีว่าการกระทรวงวัฒนธรรม (วธ.) ที่นำมิติวัฒนธรรมช่วยเหลือเครือข่ายต่าง ๆ จากการระบาดของโรคโควิด-19 ทั้งระยะสั้น ระยะยาว จากโครงการต่อยอดชุมชนคุณธรรมน้อมนำหลักปรัชญาของเศรษฐกิจพอเพียง ขับเคลื่อนด้วยพลัง บวร ทั่วประเทศ ที่มีศักยภาพและความพร้อมด้านการท่องเที่ยวในทุกมิติของจังหวัด เพื่อเป็นโมเดลต้นแบบขยายให้ชุมชนอื่นๆ สร้างการรับรู้ สร้างรายได้ให้แก่ชาวบ้านในชุมชน กระตุ้นเศรษฐกิจฐานรากระดับชุมชนอย่างต่อเนื่อง ซึ่งในปี 2564 ที่ผ่านมา โครงการนี้ได้รับความสำเร็จ ผลักดัน 10 สุดยอดชุมชนต้นแบบให้เป็นที่รู้จัก และดึงดูดนักท่องเที่ยวชาวไทยและต่างชาติมาเยือนมากขึ้น
นางยุพา กล่าวอีกว่า ขณะนี้การคัดเลือก 10 สุดยอดชุมชนต้นแบบ “เที่ยวชุมชน ยลวิถี” ปี 2565 จาก 25,000 ชุมชน 76 จังหวัด เหลือ 30 ชุมชนแล้ว และดำเนินการคัดเลือกให้เหลือ 15 ชุมชน ภายในเดือนพฤษภาคม 2565 ผ่านการนำเสนอด้วยระบบ ZOOM โดยสำนักงานวัฒนธรรมจังหวัดต่าง ๆ จากนั้นวธ.ได้แต่งตั้งคณะกรรมการคัดเลือก 2 ชุด เพื่อดำเนินการลงพื้นที่ภายในเดือนมิถุนายน 2565 ตรวจสอบชุมชนที่ผ่านการคัดเลือก15 ชุมชน เพื่อพิจารณาความโดดเด่นเชิงประจักษ์ และมีศักยภาพและความพร้อมด้านการท่องเที่ยวในทุกมิติของจังหวัด สำหรับเกณฑ์การคัดเลือกปีนี้ นอกจากจะเน้นชุมชนที่มีอัตลักษณ์ความโดดเด่นของชุมชน สถานที่ท่องเที่ยว อาหาร และผลิตภัณฑ์วัฒนธรรมไทย (CPOT) วธ.มุ่งคัดเลือกชุมชนที่มีผู้นำชุมชนที่เข้มแข็ง พร้อมที่จะบริหาร ต่อยอด และพัฒนาชุมชนให้เกิดการท่องเที่ยวอย่างยั่งยืน ส่งเสริมการจัดกิจกรรมเป็นประจำเพื่อสร้างการรับรู้แก่ประชาชน และนักท่องเที่ยวชาวไทยและต่างชาติ โดยจะประกาศผลการคัดเลือก 10 สุดยอดชุมชนต้นแบบ “เที่ยวชุมชน ยลวิถี” ปี 2565 เร็วๆนี้
วันศุกร์ที่ 10 มิถุนายน 2565
โฆษกรัฐบาลเผยนายกฯ ผลักดันความมั่นคงด้านพลังงาน ส่งเสริมให้หน่วยงานที่เกี่ยวข้องขับเคลื่อนการสำรวจแหล่งพลังงานในประเทศ เพื่อสร้างรายได้ เพิ่มการจ้างงาน
โฆษกรัฐบาลเผยนายกฯ ผลักดันความมั่นคงด้านพลังงาน ส่งเสริมให้หน่วยงานที่เกี่ยวข้องขับเคลื่อนการสำรวจแหล่งพลังงานในประเทศ เพื่อสร้างรายได้ เพิ่มการจ้างงาน โดยยึดมั่นในผลประโยชน์ต่อประชาชนเป็นสำคัญ
วันนี้ (10 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้หน่วยงานที่เกี่ยวข้องเร่งส่งเสริมและเร่งรัดการสำรวจและพัฒนาแหล่งเชื้อเพลิงธรรมชาติในประเทศ ผ่านความร่วมมือกับบริษัทผู้ประกอบการด้านปิโตรเลียม เพื่อสร้างความมั่นคงทางด้านพลังงานของไทย และขับเคลื่อนเศรษฐกิจ เพิ่มการจ้างงาน สร้างรายได้ให้ประเทศ พร้อมยึดมั่นในผลประโยชน์ต่อประชาชน
โฆษกประจำสำนักนายกรัฐมนตรี กล่าวว่า นายกรัฐมนตรีให้ความสำคัญกับประเด็นความมั่นคงด้านพลังงาน ซึ่งขณะนี้สถานการณ์ราคาพลังงาน และปัจจัยต่าง ๆ จากภายนอกประเทศ เป็นผลกระทบ และความท้าทายสำคัญ ซึ่งประเทศไทยแม้จะไม่ใช่แหล่งผลิตพลังงานขนาดใหญ่ แต่ก็มีแหล่งพลังงานที่รอการสำรวจหลังจากที่ไม่ได้เปิดให้ทำการสำรวจมานานถึง 15 ปี โดยเมื่อเดือนเมษายนที่ผ่านมา กระทรวงพลังงานได้ลงนามในประกาศเชิญชวนให้ยื่นขอสิทธิสำรวจและผลิตปิโตรเลียม รอบที่ 24 บริเวณอ่าวไทย จำนวน 3 แปลง เพื่อเปิดการขยายช่องทางการขับเคลื่อนเศรษฐกิจของประเทศ รวมไปถึงการต่อยอดด้านการลงทุน โดยภาครัฐเองจะมีส่วนร่วมในการอนุมัติแผนงานต่าง ๆ รวมไปถึงงบลงทุน ตลอดจนการดำเนินการในขั้นตอนต่าง ๆ ร่วมกับผู้ได้สัญญา
นายธนกรฯ กล่าวเพิ่มเติมว่า การเปิดให้ยื่นขอสิทธิสำรวจและผลิตปิโตรเลียมครั้งนี้จะส่งผลดีต่อภาคเศรษฐกิจและภาคการลงทุนในอุตสาหกรรมปิโตรเลียมเบื้องต้นกว่า 1,500 ล้านบาท และคาดว่าจะสามารถพัฒนาต่อให้เกิดการลงทุนในอุตสาหกรรมปิโตรเลียมเพิ่มขึ้นเป็นหมื่นล้านหากสำรวจพบปิโตรเลียม ซึ่งคาดว่าจะสามารถสร้างผลประโยชน์ให้ประเทศได้ในหลายรูปแบบ อาทิ ค่าภาคหลวง ภาษีเงินได้ปิโตรเลียม และส่วนแบ่งกำไร ตลอดจนสร้างประโยชน์ให้พี่น้องคนไทยผ่านการจ้างงานที่เพิ่มขึ้น นับว่าเป็นสัญญาณที่ดีของอุตสาหกรรมสำรวจและผลิตปิโตรเลียมในประเทศ สร้างความเชื่อมั่นของภาคการลงทุน รวมถึงการสร้างรายได้ให้กับประเทศ พัฒนาอาชีพให้คนไทย และการขับเคลื่อนการเจริญเติบโตให้แก่ภาคธุรกิจต่าง ๆ ที่เกี่ยวข้องอย่างต่อเนื่อง ทั้งธุรกิจเกี่ยวกับการสร้างแท่นผลิตปิโตรเลียม ธุรกิจร้านอาหาร โรงแรม รวมถึงภาคขนส่ง
โฆษกประจำสำนักนายกรัฐมนตรีเน้นย้ำว่า สิทธิสำรวจและผลิตปิโตรเลียมทั้ง 3 แปลง อยู่บริเวณทะเลอ่าวไทย ซึ่งเป็นพื้นที่ที่อยู่ใกล้เคียงกับแนวท่อก๊าซที่มีอยู่เดิม และอยู่ใกล้กับพื้นที่ผลิตหลักที่ปัจจุบันมีการผลิตก๊าซธรรมชาติ จึงมีความเป็นไปได้ที่จะพัฒนาแหล่งปิโตรเลียมต่อไปได้ นอกจากนี้ นายกรัฐมนตรียังเน้นย้ำให้การยื่นขอสิทธิเพื่อสำรวจแหล่งพลังงานในครั้งนี้จะเป็นไปตามขั้นตอน และกระทำอย่างเปิดเผย และโปร่งใส โดยยึดมั่นในผลประโยชน์ต่อประชาชน และประเทศชาติเป็นหลัก เพื่อเป็นการนำทรัพยากรของประเทศ มาใช้ให้เกิดประโยชน์สูงสุด
วันพุธที่ 15 มิถุนายน 2565
นายกฯ เยี่ยมชม “ถนนผ้ายอมคราม” ร้านค้า-แหล่งผลิตผ้าย้อมครามสกล ผลิตภัณฑ์ภูมิปัญญาท้องถิ่นที่สร้างรายได้สูงให้ จ.สกลนคร ชื่นชมความร่วมมือร่วมใจของประชาชนในพื้นที่
นายกฯ เยี่ยมชม “ถนนผ้ายอมคราม” ร้านค้า-แหล่งผลิตผ้าย้อมครามสกล ผลิตภัณฑ์ภูมิปัญญาท้องถิ่นที่สร้างรายได้สูงให้ จ.สกลนคร ชื่นชมความร่วมมือร่วมใจของประชาชนในพื้นที่ ร่วมขับเคลื่อนการดำเนินงานตามนโยบายรัฐบาลจนเกิดผลเป็นรูปธรรม
นายธนกร วังบุญคงชนะ โฆษกประจำสำนักนายกรัฐมนตรี เผยว่า วันนี้ (15 มิ.ย.65) เวลา 16.00 น. ณ บริเวณวัดพระธาตุเชิงชุมวรวิหาร อ.เมืองสกลนคร จังหวัดสกลนคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะ ได้เยี่ยมชม “ถนนผ้ายอมคราม” ร้านค้าและแหล่งผลิตผ้ายอมครามสกล ซึ่งเป็นผลิตภัณฑ์ที่ได้รับการขึ้นทะเบียน GI จากกรมทรัพย์สินทางปัญญา และสภาหัตถศิลป์โลก (World Crafts Council) ได้รับการรับรองให้จังหวัดสกลนคร เป็น “นครหัตถศิลป์โลก เจ้าแห่งครามธรรมชาติ” (World Craft City for Natural Indigo) โดยเป็นหนึ่งในประเทศของภูมิภาคเอเชียแปซิฟิกที่ได้รับการรับรองนี้ และเป็นผลิตภัณฑ์ที่สร้างรายได้สูงให้กับจังหวัดสกลนคร แสดงถึงศักยภาพทางด้านศิลปวัฒนธรรม ภูมิปัญญาท้องถิ่น และกระตุ้นเศรษฐกิจในพื้นที่ โดยแบรนด์ชั้นนำของโลกยังได้นำผ้าครามไปพัฒนาเป็นผลิตภัณฑ์ของแบรนด์อีกด้วย
นายกรัฐมนตรีชื่นชมผลิตภัณฑ์ผ้ายอมครามของชาวบ้าน ซึ่งมีผลิตภัณฑ์ที่หลากหลาย ทั้งชนิดผ้าผืนสำหรับนำไปตัดเองและแบบสำเร็จรูป รวมทั้งมีความสวยงามและมีเอกลักษณ์เฉพาะที่โดดเด่น และยังดีไซน์นำไปผลิตในรูปแบบต่าง ๆ อาทิ กระเป๋า หมวก กิ๊บ อุปกรณ์เพื่อความสวยงาม และของใช้ภายในบ้าน เป็นต้น พร้อมทั้งยังมีสินค้าที่เป็นผลผลิตจากสมาชิกในชุมชนอีกจำนวนมาก นอกจากนี้ นายกรัฐมนตรีได้ทดลองทำผ้ายอมครามพร้อมให้กำลังใจอวยพรขอให้ขายดี กระตุ้นเศรษฐกิจและการท่องเที่ยวในพื้นที่ให้มากขึ้น
พร้อมทั้งนายกรัฐมนตรีได้พบปะทักทายประชาชนที่มาให้การต้อนรับ โดยนายกฯ ชื่นชมถึงความร่วมมือร่วมใจของประชาชนทุกภาคส่วนในพื้นที่จังหวัดสกลนคร ที่ร่วมกันขับเคลื่อนการดำเนินงานต่าง ๆ ตามนโยบายรัฐบาลจนเกิดผลเป็นรูปธรรมและประโยชน์ต่อประชาชน ภายใต้สถานการณ์การเปลี่ยนแปลงของโลกและวิกฤตการณ์การแพร่ระบาดโควิด-19 ที่ต้องร่วมมือกันผ่านก้าวผ่านไปให้ได้ ขณะที่ประชาชนก็ต่างให้กำลังใจนายกรัฐมนตรีเช่นกัน ซึ่งบรรยากาศของการต้อนรับเป็นไปอย่างอบอุ่นเป็นกันเอง
ทั้งนี้ ก่อนการเยี่ยมชม “ถนนผ้ายอมคราม” นายกรัฐมนตรีได้กราบสักการะหลวงพ่อพระองค์แสน และกราบนมัสการเจ้าคณะจังหวัดสกลนคร (พระสิริพัฒนาภรณ์) และเจ้าคณะอำเภอโพนนาแก้ว (พระครูกิตติธรรมนิวิฐ) ณ พระวิหาร พร้อมกราบสักการะองค์พระธาตุเชิงชุมวรวิหาร ปูชนียสถานสำคัญคู่บ้านคู่เมืองสกลนครมาแต่โบราณ เป็นเอกลักษณ์ของเมืองสกลนคร เพื่อความเป็นสิริมงคล รวมทั้งนายกรัฐมนตรีและคณะ ยังได้ชมการแสดงต้อนรับ “ชนเผ่าสกลนคร” โดยชนเผ่าคนรักพระธาตุ 6 ชนเผ่า ได้แก่ ไทญ้อ ภูไท ไทโย้ย ไทกะโส้ ไทกะเลิง ไทลาว อย่างอบอุ่นและประทับใจด้วย ทั้งนี้ แต่ละกลุ่มชนเผ่าดังกล่าวต่างมีวัฒนธรรมประเพณีที่โดดเด่น สืบทอดและยึดมั่นในวัฒนธรรมประเพณีจากรุ่นสู่รุ่นตลอดมา สามารถพัฒนาให้เป็นเมืองท่องเที่ยวทางวัฒนธรรมได้
-------------------